নিউজ বিএনএ ডটকম, কক্সবাজার, ৫ জুলাই : জাতীয় পার্টি নেতা ও টেকনাফের বাহারছড়াস্থ শামলাপুর হাইস্কুলের প্রধান শিক্ষক মাষ্টার মনজুর আলমের ওপর হামলার প্রতিবাদে ২  দিনের কর্মসূচী ঘোষণা করেছে জেলা জাতীয় পার্টি। সোমবার সকালে এক বৈঠকে এই কর্মসূচী ঘোষণা করা হয়।    কর্মসূচীর অংশ হিসাবে মঙ্গলবার সন্ধ্যা ৭টায় শহরে বিশাল বিক্ষোভ মিছিল ও সমাবেশ করেছে জেলা জাতীয় পার্টি ও অঙ্গ সংগঠনের নেতৃবৃন্দ। মঙ্গলবার সকালে একই দাবিতে স্পীকার বরাবরে স্মারকলিপি দেবেন তারা। এর আগে রোববার রাতেও শহরে তাৎক্ষণিকভাবে এক বিক্ষোভ মিছিল ও সমাবেশ করে জাতীয় পার্টি ও জাতীয় ছাত্র সমাজ।    বিক্ষোভ মিছিলটি শহরের বিভিন্ন সড়ক প্রদিক্ষণ করার পর লালদীঘি পাড়ে এসে সমাবেশ অনুষ্ঠিত হয়। সমাবেশে  অবিলম্বে এমপি বদির গ্রেফতারসহ দৃষ্টান্তমূলক শাস্তির দাবী করা হয়। অন্যথায় হরতালসহ কঠোর কর্মসূচী ঘোষণারও হুমকি প্রদানা করে নেতৃবৃন্দরা। সমাবেশে বক্তব্য রাখেন নগর জাপা সভাপতি কামালউদ্দিন, জেলা স্বেচ্ছাসেবক পার্টির সভাপতি মাওলানা আতিকুর রহমান, জাতীয় ছাত্র সমাজ সভাপতি দেলোয়ার হোসেন প্রমুখ।      জানা যায়, টেকনাফের বাহারছড়া ইউনিয়ন ওলামা লীগের সভাপতি মাওলানা আজিজউদ্দিন তার দলবল নিয়ে রোববার সকাল সাড়ে ৯টার দিকে শামলাপুর উচ্চ বিদ্যালয়ের খেলার মাঠ দখল করতে আসে। এ সময় প্রধান শিক্ষক মাষ্টার মনজুর আলম ও  ইউনিয়ন আওয়ামীলীগ সভাপতি সাইফুল্লাহ কোম্পানীসহ এলাকার গণ্যমান্য ব্যক্তিরা তাকে বাধা প্রদান করে।      পরে ঘটনাটি মীমাংসা করে দেওয়ার কথা বলে প্রধান শিক্ষক মাষ্টার মনজুর আলম ও ইউনিয়ন আওয়ামীলীগ সভাপতি সাইফুল্লাহ কোম্পানীসহ এলাকার গণ্যমান্য ব্যক্তিদের ডেকে টেকনাফে নিয়ে যান স্থানীয় এমপি আবদুর রহমান বদি। টেকনাফে একটি হোটেলের ছাদে বিকাল সাড়ে ৩ টার দিকে এমপি বদির সাথে দেখা করেন তারা। এসময় টেকনাফ থানার ওসিও সেখানে উপস্থিত ছিলেন বলে জানান প্রত্যক্ষদর্শীরা।      বাহারছড়া ইউনিয়ন আওয়ামীলীগ সভাপতি  ও ঘটনার প্রত্যক্ষদর্শী সাইফুল্লাহ কোম্পানী জানান, তারা এমপি বদির সাথে দেখা করতে হোটেল গ্রীণ গার্ডেনের ছাদে গেলে কিছু বুঝে ওঠার আগেই এমপি বদি নিজ হাতে মাষ্টার মনজুর আলমকে চড় থাপ্পড় দেন। এসময় বাধা দিতে গিয়ে এমপি বদি ও তার লোকজনের হাতে নাজেহাল হন খোদ আওয়ামীলীগ নেতা সাইফুলৱাহ কোম্পানীও।    প্রায় পৌনে এক ঘন্টা ধরে মারধরের পর মাষ্টার মনজুর আলমকে তুলে দেওয়া হয় পুলিশের হাতে। পরে চাপের মুখে রোববার রাত সাড়ে ৮টার দিকে ছেড়ে দেয় পুলিশ। থানা থেকে মুক্ত হওয়ার পর মাষ্টার মনজুর আলমকে কক্সবাজারে এনে সদর হাসপাতালে  ভর্তি করা হয়।    স্থানীয় সূত্র জানায়, প্রায় দেড় একর বিশিষ্ট একটি সরকারী খাসজমি খেলার মাঠ হিসাবে দীর্ঘদিন ধরে ভোগ দখল করে আসছিল শামলাপুর উচ্চ বিদ্যালয়। স্কুলের ছাত্র-ছাত্রীরা ওই মাঠে খেলাধুলা করে। কিন্তু স্থানীয় একটি প্রভাবশালী মহল খেলার মাঠটি জবর দখলের চেষ্টা করে আসছিল কিছুদিন ধরে। এমপি বদি দখলবাজদের পক্ষ নিয়ে এই ঘটনা ঘটায় বলে অভিযোগ স্থানীয়দের।      জানা যায়, টেকনাফের এমপি বদির হাতে আহত মাষ্টার মনজুর আলম টেকনাফ উপজেলা মাধ্যমিক শিক্ষক সমিতির সভাপতি এবং টেকনাফ উপজেলা জাতীয় পার্টির  সাধারণ সম্পাদক।    উল্লেখ্য, এর আগে সাংসদ নির্বাচিত হওয়ার পর পর এমপি বদি উপজেলা নির্বাচনে পোলিং ও প্রিসাইডিং অফিসার ব্যাংক কর্মকর্তা গিয়াসউদ্দিনকে পিটিয়ে তিনি প্রথম আলোচনায় আসেন। এরপর বন বিভাগের কর্মকর্তা হাজি মুজিবুল হককে পিটিয়ে রক্তাক্ত করেন। এ ছাড়া তার হাতে মার খেয়েছেন টেকনাফের মুক্তিযোদ্ধা হাজী মোস্তাক, বিশিষ্ট আইনজীবী ও সাংস্কৃতিক ব্যক্তিত্ব এডভোকেট রাখাল মিত্র, শিক্ষক আবদুল জলিল ও পুলিন চন্দ্র।    তার হাতে আরো মার খেয়েছেন উপ-সচিব পদ মর্যাদার কর্মকর্তা কক্সবাজার সড়ক ও জনপদ বিভাগের  নির্বাহী প্রকৌশলী আবদুল হালিম ও উখিয়া উপজেলা নির্বাহী অফিসার গোলামুর রহমান। তিনি গতবছর সাবরাং উচ্চ বিদ্যালয়ের প্রধান শিক্ষককে জেল খাটালে ঘটনার প্রতিবাদে ওই স্কুলের সকল শিক্ষক পদত্যাগ করেন।    এমপির সর্বশেষ শিকার হন শামলাপুর হাইস্কুলের প্রধান শিক্ষক মাষ্টার মনজুর আলম। এমপির কথা না শোনায় তার ক্যাডারদের হাতে নাজেহাল হন টেকনাফ উপজেলা পরিষদ চেয়ারম্যান ও উপজেলা আওয়ামীলীগ সাধারণ সম্পাদক শফিক মিয়াসহ আরো অনেকে। তার এহেন কর্মমান্ডে জন্য সাংসদ বদি স্থানীয় লোকজনে কাছে মার বদি আলম নামে বেশি পরিচিত বলে জানা গেছে।    সম্পাদনা : মাসুদুল হক।